Thursday, December 28, 2017
Konstruktiivne jutuajamine
Meile abikaasaga meeldib õhtustada kaua ja mõnuga, lonksates pikematel õhtutel ka klaasike veini, lühematel pitsike viina ja igast asju arutada, sealhulgas konstruktiivselt. Kui ma naerust puksudes olin prouale jutustanud järjekordse tõsieluloo torumees Gena jõuluseiklustest, arvas kallis kaasa, et selmet kirjutada raamatut oma olnud ja olla võinud naisseiklustest, võiksin lugejat hullutada hoopis elusamate lugudega klienditeeninduse-rindelt! Nimelt - saanud hoogu Kaamosega kahasse kirjutatud kogumiku enneolematust menust, asusin õhinal arvutisse raiuma isiklikku personaaliat - kohtumisi ja kohtumata jäämisi oma rohkete naistuttavatega, tööpealkirjaga "Minu 101 naist". Nüüd ei teagi - ehk on lugejal tõesti minu nilbete juhtumuste asemel huvitavam tutvuda remonditeenuse osutaja tänapäevaga:
-kuidas lasteaia tualettruumide remondi lõppakordina juhataja vetsupoti loputuskasti juhtida kuum vesi;
-kuidas vahetada omavahel vanni kuuma-ja külmaveesisend, mille klient avastas kahetsusväärselt alles esmakordselt dušši võttes;
-kuidas torumees Gena tellija esikus oleva kingarivi põhjal teab eksimatult, kes pereliikmetest on remondiküsimustes komandör;
-kuidas vahetada viiekordses korruselamus esimese korruse vannitoas vetsupüstiku juppi nõnda, et käed.....eeee....puhtaks jäävad;
-kuidas köögipõranda vahetusel avanes talade vahel peidik, milles salapärane roosteplekkidega vahapaberisse keeratud plekk-karp, millega perenaine müdinal minema jooksis;
-kuidas Gena lõpetas eelmise päeva töö sellega, et peitis valamust lahkuva torujupi kenasti vahtplasti alla, et teised tema toru peal ei sõtkuks, aga teised tulid hommikul esimesena ja valasid kogu põranda üle, sealhulgas armeeritud betooniga, mistõttu valamust lahkuv torujupp ei leidnud oma hingesugulast enne, kui põrandast oli diagonaalis läbi raiutud korraliku kaldega kraav;
No ja nii edasi ja nii edasi. Nüüd ei teagi, kas uue teose ootel peaksid värisema minu rohked naistuttavad eelmisest elust või veel rohkemad remondihuvilised-tellijad?
Pildil meie viimane, just jõulude eel valminud tualettruum.
Posted by konn, lendav konn at 18:59
Subscribe to: Post Comments (Atom)
5 comments:
Mina olen igal juhul poolt! Nii Gena-juttude, kui ka selle teise raamatu poolt :D
Igatahes võid muretu olla nii ühe kui teise aspekti asjus:D Ja muidugi tänud toetuse eest, ütlen Genale edasi!
Sul on tark naine. Kuula teda ometi 😀
No mis mina mittekirjanikuna öelda oskan. Kui, siis lugejana arvan, et ega Gena-karaktergi ilma naisteta elu sisse ei saa. Niiet pane kaks romaani kokku!
Tervist, lugejad!
Mul on tark naine küll, aga loomingulise inimesena pean kuulama südame häält - alati!!
Post a Comment